1. ปัจจัยความเสี่ยง

1.1 ความเสี่ยงทางธุรกิจ

1.1.1 ความเสี่ยงด้านเทคโนโลยีของโรงกลั่นที่มีผลต่อความสามารถในการแข่งขัน

จากสถานการณ์ความต้องการใช้น้ำมันเตาของโรงไฟฟ้าและโรงงานอุตสาหกรรมในประเทศที่ลดลงมากในช่วงที่ผ่านมา
จากการใช้เชื้อเพลิงก๊าซธรรมชาติและถ่านหินทดแทน ทำให้การใช้กำลังกลั่นของบริษัทฯ
ได้รับผลกระทบมากกว่าโรงกลั่นน้ำมันอื่น เนื่องจากโรงกลั่นน้ำมันของบริษัทฯ เป็นโรงกลั่นประเภท
Hydroskimming Refinery ที่มีกระบวนการกลั่นที่ผลิตน้ำมันเตาในสัดส่วนสูง
เมื่อเปรียบเทียบกับโรงกลั่นของคู่แข่งขันซึ่งเป็นโรงกลั่นประเภท Complex Refinery
ในการกลั่นน้ำมันดิบชนิดเดียวกัน
และความต้องการใช้น้ำมันเตายังคงมีแนวโน้มโอกาสที่จะลดลงได้อีก
จึงอาจส่งผลต่อความสามารถในการใช้กำลังการกลั่นของบริษัทฯ มากขึ้น

และเนื่องจากน้ำมันเตาเป็นน้ำมันที่มีราคาต่ำเมื่อเปรียบเทียบกับน้ำมันสำเร็จรูปชนิดอื่น ดังนั้น
มูลค่ารวมของน้ำมันสำเร็จรูปที่บริษัทฯผลิตได้จึงต่ำกว่ามูลค่าน้ำมันสำเร็จรูปที่ผลิตได้จาก Complex
Refinery ทำให้บริษัทฯมีค่าการกลั่น (กำไรขั้นต้นก่อนหักค่าใช้จ่ายในการผลิต) ที่ต่ำกว่า
ซึ่งส่วนต่างดังกล่าวมีอัตราที่ไม่แน่นอน ขึ้นอยู่กับส่วนต่างของราคาน้ำมันเตากับน้ำมันชนิดอื่นๆ
ในช่วงเวลานั้น

ซึ่งที่ผ่านมาบริษัทฯ ได้ลดผลกระทบต่อสภาพการดังกล่าว
ด้วยการจัดหาน้ำมันดิบที่มีส่วนผสมของน้ำมันเตาน้อยมาใช้กลั่น เช่น
น้ำมันดิบจากแหล่งตะวันออกไกลหรือน้ำมันประเภทคอนเดนเสด (Condensate)
และได้ร่วมมือกับโรงกลั่นน้ำมันอื่นในประเทศ ในการส่งน้ำมันเตาไปกลั่นที่หน่วยกลั่น Cracker
และแบ่งผลประโยชน์หลังหักค่าใช้จ่าย ซึ่งเป็นความร่วมมือที่ทั้งสองฝ่ายได้ประโยชน์ร่วมกัน
โดยบริษัทฯได้ประโยชน์จากการเพิ่มมูลค่าของผลิตภัณฑ์
และเพิ่มความยืดหยุ่นในการเลือกใช้หน่วยการผลิตได้ดียิ่งขึ้น
ในขณะที่โรงกลั่นน้ำมันคู่สัญญาก็ได้ประโยชน์จากการใช้กำลังกลั่นส่วนเกินในหน่วย Cracker
ดังกล่าว

อย่างไรก็ตาม เพื่อจัดการต่อปัญหาและความเสี่ยงดังกล่าว บริษัทฯ
จึงได้ลงทุนดำเนินโครงการปรับปรุงคุณภาพน้ำมัน (Product Quality Improvement
Project- PQI Project) เพื่อลดการผลิตน้ำมันเตาโดยการเปลี่ยนให้เป็นน้ำมันเบนซิน
และดีเซลในสัดส่วนที่มากขึ้น โดยติดตั้งหน่วยแตกตัวโมเลกุลน้ำมัน (Hydrocracking Unit)
และหน่วยที่เกี่ยวข้องอื่นๆ เพื่อลดการผลิตน้ำมันเตา จากร้อยละกว่า 30 ให้เหลือประมาณร้อยละ
10 ของกำลังการกลั่นใกล้เคียงกับโรงกลั่นอื่น และได้ผลตอบแทนการลงทุนที่เหมาะสม

2.  ความเสี่ยงด้านการสนับสนุนจากภาครัฐภายหลังการปรับโครงสร้างการเงิน และบริษัท ฯ

  พ้นสภาพการเป็นรัฐวิสาหกิจ

เนื่องจากในอดีต (ก่อนวันที่ 14 สิงหาคม 2546) บริษัทฯมีสถานะเป็นรัฐวิสาหกิจ
โดยกระทรวงการคลังถือหุ้นประมาณร้อยละ 48 และบริษัท ปตท. จํากัด (มหาชน) ประมาณร้อยละ
24 ของจำนวนหุ้นจดทะเบียน 522.04 ล้านหุ้น ก่อนปรับโครงสร้างทางการเงิน
กระทรวงการคลังให้ความช่วยเหลือด้านการเงินแก่บริษัทฯ
ด้วยการคํ้าประกันเงินกู้และให้กู้ยืมโดยตรง ประมาณ 8,100 ล้านบาท และการออก Letter of
Comfort ให้แก่ธนาคารพาณิชย์ผู้ให้กู้จํานวน 4,000 ล้านบาท คิดรวมเป็นร้อยละ 62
ของมูลค่าเงินกู้ทั้งหมดประมาณ 19,500 ล้านบาท

ภายหลังการปรับโครงสร้างทางการเงิน
ด้วยการเสนอขายหุ้นเพิ่มทุนในรูปของใบแสดงสิทธิในผลประโยชน์ที่เกิดจากหุ้นสามัญของบริษัทฯ
สัดส่วนการถือหุ้นของภาครัฐลดลงเหลือน้อยกว่าร้อยละ 50
ทำให้บริษัทฯพ้นจากสภาพการเป็นรัฐวิสาหกิจ
และอาจไม่ได้รับความสนับสนุนทางตรงจากภาครัฐอีกต่อไป

อย่างไรก็ตาม
เนื่องจากกระทรวงการคลังยังคงรับประกันมูลค่าการลงทุนของต้นเงินของใบแสดงสิทธิฯ ซึ่ง ณ วันที่
31 ธ.ค. 2549 มีมูลค่าคงเหลือ 7,312 ล้านบาทต่อนักลงทุนอีกเป็นระยะเวลา 7 ปี
(หมดอายุในปี 2557) สำหรับใบแสดงสิทธิฯ ที่ยังไม่ได้รับการแปลงสภาพเป็นหุ้นสามัญ
ดังนั้นถึงแม้ว่าบริษัทฯจะพ้นจากสภาพรัฐวิสาหกิจแล้วก็ตาม บริษัทฯ
เชื่อมั่นว่าภาครัฐยังจะให้การสนับสนุนการดำเนินธุรกิจของบริษัทฯ ต่อไป
เพื่อให้มีผลประกอบการที่ดีและมีมูลค่าหุ้นที่ให้ผลตอบแทนต่อผู้ถือหุ้นในระดับที่น่าพอใจ
เพื่อไม่ให้การรับประกันดังกล่าวเป็นภาระต่อภาครัฐในอนาคต
และหากผลการดำเนินงานไม่เป็นไปตามการคาดการณ์ของบริษัทฯ
จนมีผลทำให้ผู้ลงทุนใช้สิทธิขายใบแสดงสิทธิฯ
ที่ยังไม่ได้รับการแปลงสภาพเป็นหุ้นสามัญทั้งหมดคืนต่อกระทรวงการคลัง ตามเงื่อนไขที่กำหนด
กระทรวงการคลังจะกลับมาเป็นผู้ถือหุ้นรายใหญ่ซึ่งส่งผลทำให้บริษัทฯ
อาจกลับสู่สภาพเป็นรัฐวิสาหกิจอีกครั้งหนึ่ง

 1.1.3 ความเสี่ยงด้านสถานที่ตั้งโรงกลั่น สิ่งแวดล้อมและ ความปลอดภัย 

ปัจจุบันโรงกลั่นของบริษัทฯ เป็นโรงกลั่นแห่งเดียวที่ตั้งในเขตกรุงเทพฯ
หากไม่มีระบบควบคุมที่ดีอาจส่งผลกระทบด้านสิ่งแวดล้อมและความปลอดภัยต่อชุมชนในบริเวณใกล้เคียงได้
ซึ่งจะส่งผลกระทบต่อการประกอบกิจการของบริษัทฯ
และการพิจารณาความเหมาะสมของสถานที่ตั้งโรงกลั่น อย่างไรก็ตาม บริษัทฯ
มั่นใจว่ายังไม่มีเหตุที่จะทำให้มีการพิจารณาเรื่องดังกล่าว เนื่องจาก

1) ภาครัฐมีนโยบายชัดเจน ในการสนับสนุนให้คลังน้ำมันของบางจากและคลังน้ำมันของบริษัท ปตท.
จำกัด (มหาชน) ที่บางจากและพระโขนง เป็นศูนย์กลางในการจ่ายน้ำมันในเขตกรุงเทพฯ
และปริมณฑล โดยในขณะนี้ บริษัทฯ และ บมจ. ปตท
ได้ร่วมวางแผนดำเนินการที่จะเป็นศูนย์จ่ายน้ำมันในเขตกรุงเทพฯ
และปริมณฑลเพื่อสนองต่อนโยบายของภาครัฐ

  2) กรมธนารักษ์ได้ขยายระยะเวลาเช่าที่ดินบริเวณโรงกลั่นอีก 18 ปี
  รวมเป็นระยะเวลาเช่าทั้งสิ้น 30 ปี ซึ่งจะทำให้ระยะเวลาเช่าสิ้นสุดในปี 2576

  3) บริษัทฯ มีการจัดการด้านสิ่งแวดล้อมและความปลอดภัยที่ดีตลอดเวลา บริษัทฯ
  ดำเนินกิจการโดยคำนึงถึงความปลอดภัยและผลกระทบต่อสภาพแวดล้อมเป็นหลัก
  โดยมีการกำหนดมาตรการควบคุมความเสี่ยงของโรงกลั่นที่สำคัญ เช่น
  ปฏิบัติตามกฎหมายที่เกี่ยวข้องกับความปลอดภัยอย่างเคร่งครัด
  ทำการประเมินความเสี่ยงทุกขั้นตอนการทำงาน
  บำรุงรักษาอุปกรณ์การผลิตตามระยะเวลาที่กำหนดและมีการฝึกซ้อมสำหรับบุคคลที่เกี่ยวข้องให้เกิดความชำนาญในการควบคุมเหตุฉุกเฉิน
  เป็นต้น บริษัทฯ ได้รับการรับรองมาตรฐานต่างๆ เช่น
  ระบบจัดการอาชีวอนามัยและความปลอดภัย มอก.18001 เลขที่ OHS00007/007
  เป็นโรงกลั่นแห่งแรกในประเทศไทย และได้รับมาตรฐาน OHSAS 18001 เพิ่มเติมในปี 2547
  รวมทั้งได้รับการรับรองมาตรฐาน ISO 14001 อย่างต่อเนื่องตั้งแต่ปี 2540
  เป็นต้นมาในขอบข่าย “การกลั่นน้ำมันปิโตรเลียม” (Petroleum Refining)
  ทุกขั้นตอนของกระบวนการผลิตน้ำมันซึ่งรวมถึงการตรวจสอบและติดตามคุณภาพสิ่งแวดล้อม
  และในปี 2549 บริษัทฯ ได้รับรางวัล Best Corporate Social Responsibilies (CSR)
  ในงาน SET AWARD 2006
  ซึ่งเป็นรางวัลสำหรับบริษัทจดทะเบียนที่มีความโดดเด่นในการดำเนินธุรกิจอย่างรับผิดชอบต่อสังคม
  ซึ่งเป็นสิ่งที่ช่วยตอกย้ำและแสดงให้เห็นถึงการยอมรับในความใส่ใจและรับผิดชอบต่อสังคมและสิ่งแวดล้อมจากภายนอก

1.2 ความเสี่ยงทางด้านการเงิน

 1.2.1 ความเสี่ยงด้านราคาน้ำมันในตลาดโลก

 เนื่องจากต้นทุนหลักของบริษัทฯกว่าร้อยละ 90 คือ ต้นทุนน้ำมัน โดยการกำหนดราคาน้ำมันดิบและราคาน้ำมันสำเร็จรูปจะแปรผันตามราคาซื้อขายน้ำมันในตลาดโลก ซึ่งปกติบริษัทฯจะต้องจัดหาน้ำมันดิบล่วงหน้าประมาณ 1-2 เดือน (ซึ่งเป็นวิธีปฏิบัติปกติในการสั่งซื้อน้ำมันดิบของโรงกลั่นโดยทั่วไป) โดยจะตกลงกับผู้ขายในเรื่องชนิดน้ำมัน เดือนที่ส่งมอบ และเกณฑ์ที่จะใช้คำนวณราคาซื้อขายน้ำมันดิบสำหรับคำสั่งซื้อแต่ละครั้ง ซึ่งมักเป็นเกณฑ์ที่อ้างอิงกับราคาเฉลี่ยของน้ำมันดิบอ้างอิง (Benchmark Crude) ของเดือนที่ส่งมอบ หลังจากนั้นเมื่อส่งมอบน้ำมันดิบแล้วต้องผ่านกระบวนการขนส่ง ลำเลียง เตรียมวัตถุดิบ กลั่นเป็นน้ำมันสำเร็จรูป ตลอดจนเก็บในถังเพื่อรอการจำหน่าย สำหรับการกำหนดราคาจำหน่ายน้ำมันสำเร็จรูปจะอ้างอิงกับราคาน้ำมันสำเร็จรูปเฉลี่ยในตลาดจรสิงคโปร์ในช่วงเวลาที่ส่งมอบ ดังนั้นจึงมีส่วนต่างของระยะเวลาตั้งแต่การสั่งซื้อน้ำมันดิบจนถึงการจำหน่ายน้ำมันสำเร็จรูปให้ผู้บริโภคประมาณ 2-3 เดือน ซึ่งอาจเกิดความเสี่ยงในการบริหารต้นทุนวัตถุดิบเพื่อให้ได้ค่าการกลั่น (Gross Refining Margin - GRM) ที่ดีที่สุด

เพื่อลดผลกระทบจากความเสี่ยงดังกล่าว บริษัทฯ
ได้จัดตั้งคณะกรรมการบริหารความเสี่ยงด้านราคาและการเงินขึ้น เพื่อทำหน้าที่กำหนดนโยบาย
และเป้าหมายการบริหารความเสี่ยงจากความผันผวนของราคาน้ำมัน
มีการติดตามสถานการณ์ในตลาดค้าน้ำมันอย่างใกล้ชิด
เพื่อให้ความผันผวนในการดำเนินธุรกิจอยู่ในระดับที่มีผลกระทบต่อกิจการน้อยที่สุด โดยใช้
เครื่องมือการบริหารความเสี่ยงที่มีอยู่ในตลาด เช่น
การกำหนดส่วนต่างราคาของน้ำมันสำเร็จรูปกับราคาน้ำมันดิบอ้างอิงล่วงหน้า
การซื้อน้ำมันดิบ/ขายน้ำมันสำเร็จรูปคงคลังล่วงหน้า เป็นต้น

นอกจากนั้น ตั้งแต่ปี 2545 บริษัทฯ
ได้ร่วมมือกับพันธมิตรทางธุรกิจในการขนส่งน้ำมันดิบจากตะวันออกกลางร่วมกัน
ซึ่งนอกจากจะทำให้ต้นทุนค่าขนส่งลดลงแล้ว
ยังทำให้ปริมาณการสั่งซื้อน้ำมันดิบต่อเที่ยวและปริมาณน้ำมันคงคลังลดลง
เป็นการลดความเสี่ยงด้านราคาน้ำมันอีกทางหนึ่ง
นอกจากนั้นบริษัทฯยังได้ทำสัญญาระยะยาวสั่งซื้อน้ำมันดิบจากแหล่งภายในประเทศเพิ่ม เช่น
น้ำมันดิบปัตตานี
ซึ่งนอกจากต้นทุนราคาน้ำมันดิบและค่าขนส่งจะต่ำกว่าเมื่อเปรียบเทียบกับการนำเข้าน้ำมันดิบจากต่างประเทศโดยมีคุณภาพใกล้เคียงกันแล้ว
ยังช่วยลดความเสี่ยงจากการผันผวนของราคาน้ำมันอีกทางหนึ่งเนื่องจากระยะเวลาที่ใช้ในการขนส่งสั้นลง

ในปี 2549 บริษัทฯ ได้ทำสัญญาร่วมมือทางธุรกิจกับ บมจ. ปตท.
โดยจะเป็นผู้จัดหาน้ำมันดิบและวัตถุดิบสำหรับใช้ในการผลิตให้บริษัทฯ ซึ่งปัจจุบัน บมจ. ปตท.
ได้เป็นผู้จัดหาน้ำมันดิบให้ไทยออยล์ และ บริษัทฯ ในเครือ บมจ. ปตท. อยู่แล้ว
ซึ่งจะเป็นการเพิ่มศักยภาพในการจัดหาน้ำมันดิบที่มีต้นทุนราคาต่ำลงได้อีกทางหนึ่ง
เนื่องจากมีปริมาณการสั่งซื้อครั้งละมากๆ

 1.2.2 ความเสี่ยงเรื่องการผันผวนของอัตราแลกเปลี่ยน

ในการประกอบธุรกิจโรงกลั่นน้ำมันในประเทศ
ต้นทุนวัตถุดิบและรายได้ของบริษัทฯจะอิงกับเงินสกุลดอลลาร์ สรอ.
โดยต้นทุนที่สำคัญคือการจัดหาน้ำมันดิบซึ่งส่วนใหญ่ต้องนำเข้าจากต่างประเทศและต้องชำระเป็นเงินสกุลดอลลาร์
สรอ.
ในขณะที่รายได้จากการกำหนดราคาขายหน้าโรงกลั่นภายในประเทศจะคำนวณโดยอ้างอิงราคาน้ำมันสำเร็จรูปในตลาดสิงคโปร์ที่เป็นเงินสกุลดอลลาร์
สรอ. เช่นกันโดยใช้อัตราแลกเปลี่ยน ณ วันที่ขายเพื่อแปลงเป็นเงินสกุลบาท
ดังนั้นความผันผวนของอัตราแลกเปลี่ยนจึงอาจมีผลกระทบต่อทั้งรายได้และต้นทุนของบริษัทฯ

จากการที่มีต้นทุนสินค้าและรายได้อิงกับเงินสกุลดอลลาร์ สรอ. ดังกล่าว ทำให้บริษัทฯ
มีทรัพย์สินบางส่วน และหนี้สินบางส่วนที่มีมูลค่าเป็นเงินสกุลดอลลาร์ สรอ.
โดยทรัพย์สินที่สำคัญได้แก่น้ำมันดิบ และน้ำมันสำเร็จรูปที่เป็นสินค้าคงเหลือ
ซึ่งการเปลี่ยนแปลงของอัตราแลกเปลี่ยนจะส่งผลต่อมูลค่าสินทรัพย์สุทธิ แต่ทั้งนี้บริษัทฯ
ก็มีนโยบายที่จะปรับสัดส่วนของสินทรัพย์ และหนี้สินที่อยู่ในรูปเงินสกุลดอลลาร์ สรอ.
ให้อยู่ในระดับใกล้เคียงกันเมื่อมีความพร้อม โดยปัจจุบันบริษัทฯ จึงได้มีการจัดทำสัญญาซื้อ-ขาย
เงินตราต่างประเทศล่วงหน้า (Forward Contract) และ / หรือ ตราสารอนุพันธ์ทางการเงิน
(Derivative Instruments) นอกจากนั้น บริษัทฯ
ได้จัดตั้งคณะกรรมการบริหารความเสี่ยงด้านราคาและการเงินเพื่อพิจารณาและกำหนดนโยบายในการบริหารความเสี่ยงจากความผันผวนของอัตราแลกเปลี่ยน

1.2.3 ความเสี่ยงจากอัตราดอกเบี้ย

ความเสี่ยงจากอัตราดอกเบี้ย เกิดจากความผันผวนของอัตราดอกเบี้ยในตลาดในอนาคต
ซึ่งจะส่งผลกระทบต่อผลการดำเนินงานและกระแสเงินสดของบริษัท เพื่อลดความเสี่ยงดังกล่าว
บริษัทฯ จึงได้ใช้เครื่องมือทางการเงินในการจัดการ ได้แก่ การทำสัญญาประกันความเสี่ยง
Interest Rate Swap เพื่อเปลี่ยนอัตราดอกเบี้ยลอยตัวบางส่วนให้เป็นอัตราดอกเบี้ยแบบคงที่

1.2.4 ความเสี่ยงจากการให้สินเชื่อ

ความเสี่ยงด้านการให้สินเชื่อ เกิดจากการที่ลูกหนี้การค้าไม่ปฏิบัติตามข้อกำหนดในการให้สินเชื่อ
ซึ่งจะก่อให้เกิดความเสียหายทางการเงินแก่บริษัทฯ อย่างไรก็ตามเนื่องจากในปัจจุบันบริษัทฯ
ขายสินค้าให้กับลูกค้าที่มีความสามารถในการชำระหนี้ได้ดีซึ่ง บริษัทฯ
มีกระบวนการพิจารณาสินเชื่อทางการค้าอย่างเป็นระบบ อีกทั้งบริษัทฯ
ได้สร้างระบบการจัดอันดับลูกค้าตามสภาพธุรกิจ
และความเสี่ยงพร้อมทั้งประเมินสถานภาพเครดิตอย่างสม่ำเสมอ บริษัทฯ
จึงไม่คาดว่าจะได้รับความเสียหายที่เป็นสาระสำคัญจากการเก็บหนี้จากลูกหนี้เหล่านี้
และความเสี่ยงเกี่ยวกับการกระจุกตัวของลูกหนี้การค้ามีไม่มาก เนื่องจากลูกหนี้ของบริษัทฯ
อยู่ในอุตสาหกรรมที่แตกต่างกัน

1.3 ความเสี่ยงทางด้านการปฏิบัติการ

 1.3.1 ความเสี่ยงด้านวินาศภัยหรืออุบัติเหตุระหว่างการขนส่ง

กิจการของบริษัทฯ ต้องเกี่ยวข้องกับการขนส่งน้ำมันเป็นจำนวนมาก จึงมีความเสี่ยงในเรื่องนี้
ซึ่งประกอบด้วย

1) ความเสี่ยงจากการเกิดวินาศภัยระหว่างการขนส่งน้ำมันดิบจากแหล่งน้ำมันดิบมายังโรงกลั่น

บริษัทฯ ต้องจัดหาน้ำมันดิบจากแหล่งต่างๆ ทั้งในประเทศและต่างประเทศ
ผ่านการขนส่งทางเรือขนาดใหญ่ ดังนั้น หากเกิดวินาศภัยระหว่างการขนส่งในเที่ยวหนึ่งๆ
อาจส่งผลกระทบต่อทรัพย์สิน สิ่งแวดล้อม รวมถึงผลกระทบต่อการดำเนินการผลิตของบริษัทฯ
บริษัทฯตระหนักถึงความเสี่ยงดังกล่าวอยู่เสมอ จึงได้ทำประกันภัยทรัพย์สินและบุคคลที่ 3
เพื่อจำกัดความเสียหายในกรณีที่เกิดอุบัติเหตุดังกล่าว
อย่างไรก็ตามบริษัทฯได้มีมาตรการป้องกันการเกิดอุบัติเหตุโดยการปฏิบัติตามมาตรฐานสากลเกี่ยวกับการขนส่งน้ำมันอย่างสม่ำเสมอ
เช่น การจัดเตรียมอุปกรณ์ที่ได้มาตรฐานทั้งถังดับเพลิงประจำเรือ การล้อมทุ่นกักน้ำมัน (Boom)
ตลอดเวลาที่เรือเทียบท่า และการกำหนดระเบียบขั้นตอนการนำเรือเข้าเทียบท่า
โดยให้ผู้บังคับเรือปฏิบัติตามระเบียบขั้นตอนการนำเรือเข้าเทียบท่าอย่างเคร่งครัด
ตลอดจนจะต้องมีเรือจูง (Tug Boat) นำเรือเข้าเทียบท่าทุกครั้ง เป็นต้น
อีกทั้งมีการรวมกลุ่มกับผู้ค้าน้ำมันอื่นในการร่วมกันเข้าระงับเหตุในกรณีที่เกิดเหตุฉุกเฉิน
โดยในกรณีที่เกิดเหตุการณ์ที่ทำให้บริษัทฯไม่ได้รับน้ำมันดิบเที่ยวใดเที่ยวหนึ่ง
บริษัทฯสามารถใช้น้ำมันสำรองในการผลิตรวมถึงสามารถซื้อน้ำมันดิบหรือน้ำมันสำเร็จรูปจากผู้ประกอบการรายอื่นเพื่อนำมาใช้เป็นการชั่วคราวได้

2) ความเสี่ยงจากการเกิดอุบัติเหตุระหว่างการขนส่งน้ำมันสำเร็จรูปให้ลูกค้า

การจำหน่ายน้ำมันให้ลูกค้าทั้งประเภทอุตสาหกรรม ขายส่ง และขายปลีกผ่านสถานีบริการ
ส่วนใหญ่ขนส่งจากคลังน้ำมันโดยทางรถยนต์ ซึ่ง ณ ปัจจุบัน บริษัทฯได้ว่าจ้างผู้รับเหมาจำนวน 14
ราย ขนส่งน้ำมันให้ลูกค้า เป็นสัญญาจ้างเหมาระยะยาว
โดยบริษัทฯพิจารณาคุณสมบัติของผู้รับเหมาดังกล่าวที่ได้มาตรฐานระดับสากล
จากความพร้อมในการดำเนินงาน คุณภาพ และประสบการณ์
รวมทั้งกำหนดให้ผู้รับเหมาต้องปฏิบัติตามกฎเกณฑ์ต่างๆ
ที่บริษัทฯกำหนดเพื่อให้การขนส่งเป็นไปอย่างมีประสิทธิภาพและปลอดภัย

ในกรณีที่เกิดอุบัติเหตุระหว่างการขนส่งในเที่ยวใดก็ตาม
จนอาจส่งผลกระทบต่อทรัพย์สินของบริษัทฯหรืออาจสร้างความเสียหายให้ประชาชน ชุมชน
และสาธารณะสมบัติ บริษัทฯมีเงื่อนไขในสัญญาจ้างที่สามารถเรียกค่าเสียหายต่อผู้ขนส่งได้ นอกจากนี้
บริษัทฯ มีระบบติดตามตำแหน่งรถบรรทุกขนส่งน้ำมันจำนวนหนึ่งผ่านระบบดาวเทียม หรือ Global
Positioning System (GPS) เพื่อควบคุมและตรวจสอบการขนส่งนํ้ามัน และบริษัทฯ
ยังสามารถขนส่งน้ำมันทางท่อจากโรงกลั่นไปยังคลังน้ำมันบางปะอิน
ซึ่งถือเป็นอีกทางเลือกหนึ่งที่จะช่วยลดปริมาณการขนส่งน้ำมันสำเร็จรูปทางรถยนต์
เพื่อลดโอกาสการเกิดอุบัติเหตุได้

  1.3.2 ความเสี่ยงจากผลกระทบของบริษัท ขนส่งน้ำมันทางท่อ จำกัด

บริษัทฯ ทำการขนส่งน้ำมันประมาณ ร้อยละ 30 ของปริมาณการผลิตรวม ผ่านท่อส่งน้ำมันของบริษัท
ขนส่งน้ำมันทางท่อ จำกัด (FPT) โดยมีจุดเริ่มต้นที่โรงกลั่นน้ำมันของบริษัทฯ
โดยมีแนวท่อเลียบพื้นที่ทางรถไฟไปยังคลังน้ำมันที่ท่าอากาศยานดอนเมือง
และต่อไปสิ้นสุดที่คลังน้ำมันของบริษัทฯ ที่อำเภอบางปะอิน จังหวัดพระนครศรีอยุธยา
เป็นระยะทางรวม 69 กิโลเมตร แม้ว่า
ท่อขนส่งจะได้รับการออกแบบให้มีความยืดหยุ่นและรองรับแรงสั่นสะเทือนได้
แต่อาจได้รับผลกระทบจากการก่อสร้างระบบสาธารณูปโภคต่างๆ
ซึ่งทำให้ท่อเกิดความเสียหายและมีรอยรั่ว
จนทำให้ไม่สามารถขนส่งน้ำมันทางท่อได้ในระยะเวลาหนึ่ง
ดังนั้นจึงอาจกระทบต่อการจำหน่ายน้ำมันให้ลูกค้าของบริษัทฯผ่านสถานีบริการน้ำมันในภาคกลาง
ภาคเหนือและตะวันออกเฉียงเหนือ

บริษัท FPT มีการดูแลรักษาระบบขนส่งทางท่ออย่างสม่ำเสมอ
พร้อมทั้งติดตั้งระบบตรวจสอบสภาพของท่อขนส่งเป็นระยะๆ
หากเกิดปัญหาสามารถจัดส่งเจ้าหน้าที่เข้าไปซ่อมแซมได้โดยทันที นอกจากนี้
บริษัทฯมีปริมาณน้ำมันสำรองที่คลังน้ำมันบางปะอินที่พอเพียงกับการจำหน่ายได้ประมาณ 10 วัน
ในกรณีที่มีน้ำมันไม่พอจำหน่ายและไม่สามารถขนส่งน้ำมันทางท่อมาที่คลังบางปะอินได้ทัน
บริษัทฯสามารถจัดส่งน้ำมันจากคลังน้ำมันแห่งอื่นของบริษัทฯรวมทั้งประสานกับบริษัทน้ำมันอื่นเพื่อใช้คลังร่วมกันชั่วคราวกรณีเกิดเหตุฉุกเฉิน

1.4 ปัจจัยความเสี่ยงจากการดำเนินโครงการปรับปรุงคุณภาพน้ำมัน

บริษัทฯ อยู่ระหว่างการก่อสร้างโครงการปรับปรุงคุณภาพน้ำมัน (Product Quality
Improvement Project- PQI Project) ซึ่งเมื่อแล้วเสร็จในปลายปี 2551
จะทำให้กระบวนการผลิตของบริษัทฯ ที่ปัจจุบันเป็นโรงกลั่นแบบ Hydro Skimming Refinery
เปลี่ยนเป็น Complex Refinery สามารถกลั่นน้ำมันดิบให้เป็นผลิตภัณฑ์น้ำมันสำเร็จรูปที่มีมูลค่าสูง
ได้แก่ น้ำมันดีเซลและน้ำมันเบนซิน ได้ในปริมาณที่เพิ่มขึ้น สอดคล้องกับความต้องการใช้ในประเทศ
ลดปริมาณการผลิตน้ำมันเตาซึ่งมีแนวโน้มความต้องการลดลงในอนาคต
และส่งผลดีต่อผลการดำเนินงานของบริษัทฯ ในระยะยาวเมื่อโครงการก่อสร้างแล้วเสร็จ

แม้ว่าบริษัทฯ ได้ศึกษาความเป็นไปได้ของโครงการปรับปรุงคุณภาพน้ำมันเป็นอย่างดี
แต่ยังคงมีความเสี่ยงที่มีผลกระทบต่อความสำเร็จของโครงการที่สำคัญอีกหลายประการ ได้แก่

  1.4.1 ความเสี่ยงจากความล่าช้าหรือความไม่สำเร็จของโครงการฯ

ความล่าช้าหรือความไม่สำเร็จของโครงการฯ อาจเกิดจากสาเหตุหลักบางประการ เช่น
ผู้รับเหมาดำเนินการก่อสร้างล่าช้าหรือละทิ้งงาน อุบัติเหตุระหว่างการก่อสร้าง
และมูลค่าเงินก่อสร้างในโครงการฯ สูงกว่าจำนวนเงินทุนที่บริษัทฯ ได้ดำเนินการจัดหาไว้ เป็นต้น
ซึ่งความล่าช้าหรือความไม่สำเร็จของโครงการฯดังกล่าวอาจทำให้ผลประกอบการของบริษัทฯ
ไม่เป็นไปตามที่คาดการณ์ไว้ สภาพคล่องของบริษัทฯ ในอนาคตลดลง และอาจส่งผลให้บริษัทฯ
ไม่สามารถชำระคืนเงินกู้ให้แก่เจ้าหนี้ได้ โดยมีรายละเอียดดังนี้

  1) ผู้รับเหมาดำเนินการก่อสร้างล่าช้าหรือละทิ้งงาน

ในกรณีที่ผู้รับเหมาต้องดำเนินการแก้ไขปรับปรุงหรือมีการเปลี่ยนแปลงรายละเอียดการก่อสร้างจากแบบที่กำหนดไว้ในสัญญาหรือในกรณีที่ผู้รับเหมาละทิ้งงานระหว่างการก่อสร้างอาจทำให้การก่อสร้างโครงการฯ
ล่าช้า บริษัทฯ มีมาตรการป้องกันความเสี่ยงดังกล่าวโดยการคัดเลือกผู้รับเหมาที่มีความเชี่ยวชาญ
มีชื่อเสียงเป็นที่ยอมรับ
ทั่วโลกและมีประสบการณ์ในการก่อสร้างโครงการในลักษณะเดียวกับโครงการฯ
เพื่อให้มั่นใจได้ว่าการก่อสร้างมีมาตรฐาน นอกจากนั้น
บริษัทฯยังได้ดำเนินการว่าจ้างที่ปรึกษาโครงการ (Project Management Consultant)
เพื่อร่วมควบคุมและตรวจสอบการดำเนินงานของผู้รับเหมาเพื่อให้มั่นใจว่าจะสามารถก่อสร้างโครงการฯได้แล้วเสร็จตามกำหนดและมีประสิทธิผลในการผลิตตรงตามที่ได้กำหนดไว้ในสัญญาว่าจ้างผู้รับเหมา
บริษัทฯได้กำหนดเงื่อนไขในสัญญาให้บริษัทฯมีสิทธิเรียกร้องค่าเสียหายในกรณีที่ผู้รับเหมาไม่สามารถก่อสร้างโครงการฯได้แล้วเสร็จตามกำหนด
และกำหนดให้ผู้รับเหมารับประกันประสิทธิผลของโครงการฯ (Liquidated Damages Basis)
เช่น การทำสัญญารับประกันสัดส่วนผลผลิตน้ำมัน โดยมีหลักประกัน (Performance Guarantee
and Performance Bond) และมีการหักเงินในแต่ละงวดเพื่อประกันการก่อสร้าง (Retention)
เป็นต้น

  2) อุบัติเหตุระหว่างการก่อสร้างโครงการฯ

การเกิดอุบัติเหตุระหว่างการก่อสร้างโครงการฯ
หรือระหว่างการขนส่งวัสดุอุปกรณ์เพื่อใช้ในการก่อสร้างโครงการฯ
อาจทำให้การก่อสร้างโครงการฯล่าช้าหรือไม่สำเร็จได้เช่นกัน บริษัทฯ
จึงดำเนินการลดผลกระทบจากความเสี่ยงดังกล่าวโดยการทำประกันอุบัติเหตุระหว่างการก่อสร้าง
รวมถึงประกันความเสียหายของวัสดุอุปกรณ์ระหว่างการขนส่ง
และยังได้ทำการประกันภัยการเสียโอกาสในการทำธุรกิจ
อันมีผลมาจากโครงการล่าช้าจากสาเหตุข้างต้นอีกด้วย

3) มูลค่าเงินก่อสร้างในโครงการฯ สูงกว่าจำนวนเงินทุนที่บริษัทฯได้ดำเนินการจัดหา

เนื่องจากการจัดหาเงินทุนเพื่อดำเนินโครงการฯเป็นการจัดหาเงินทุนในลักษณะเงินทุนโครงการ
(Project Financing Basis) ดังนั้น
หากมูลค่าเงินลงทุนในโครงการฯมากกว่าจำนวนเงินที่บริษัทฯได้ดำเนินการจัดหาเงินทุนไว้นั้น
อาจมีผลกระทบต่อความสำเร็จของโครงการ ซึ่งอาจมีสาเหตุหลัก ได้แก่
การเปลี่ยนแปลงรายละเอียดการก่อสร้าง ความผันผวนของอัตราดอกเบี้ยเงินกู้
ความผันผวนของอัตราแลกเปลี่ยนเงินตราต่างประเทศ เป็นต้น

สำหรับโครงการฯ นี้ บริษัทฯ ได้จัดหาผู้รับเหมาแบบราคาคงที่ กำหนดระยะเวลาแล้วเสร็จแน่นอน
พร้อมทั้งมีการรับประกันผลงาน นอกจากนั้น บริษัทฯ
ได้ดำเนินการใช้เครื่องมือบริหารความเสี่ยงทางการเงิน
เพื่อลดผลกระทบจากความผันผวนของอัตราแลกเปลี่ยนเงินตราต่างประเทศโดยมีการจัดทำสัญญาซื้อขายเงินตราต่างประเทศล่วงหน้าสำหรับค่าใช้จ่ายที่เป็นเงินตราต่างประเทศที่จะต้องมีการชำระตลอดอายุโครงการ
และได้จัดทำสัญญา Interest Rate Swap กำหนดอัตราดอกเบี้ยที่ใช้เป็นอัตราคงที่
เพื่อมีดอกเบี้ยจ่ายที่แน่นอนในช่วงก่อสร้างอย่างครบถ้วน และ เพื่อให้มั่นใจว่าโครงการฯ
จะประสบความสำเร็จ บริษัทฯ ยังได้จัดเตรียมเงินทุนสำรองไว้ล่วงหน้าจำนวนหนึ่ง
ในสัดส่วนที่เหมาะสมต่อการลงทุนในโครงการลักษณะเดียวกัน

2.  ความเสี่ยงจากการไม่มีตลาดรองรับผลผลิตน้ำมันส่วนเพิ่มจากโครงการฯ

ภายหลังการดำเนินโครงการปรับปรุงคุณภาพผลิตภัณฑ์
โรงกลั่นของบริษัทฯจะสามารถกลั่นน้ำมันสำเร็จรูปมูลค่าสูง เช่น น้ำมันดีเซล และน้ำมันเบนซิน
ได้เพิ่มขึ้นประมาณ 135 ล้านลิตรต่อเดือนในกรณีที่กลั่นน้ำมันดิบ 100,000 บาร์เรลต่อวัน
(อาจมีการเปลี่ยนแปลง ขึ้นอยู่กับการปรับสัดส่วนผลิตภัณฑ์ตามความต้องการของผู้บริโภค)
ดังนั้นหากบริษัทฯไม่สามารถจัดหาตลาดเพื่อรองรับผลผลิตน้ำมันส่วนเพิ่มได้
ก็จะทำให้บริษัทฯไม่สามารถได้รับผลตอบแทนสูงสุดจากการดำเนินโครงการฯ

อย่างไรก็ตาม บริษัทฯ คาดว่าในอนาคตจะมีตลาดรองรับผลผลิตส่วนเพิ่มจากโครงการฯ
เนื่องจากในปัจจุบันแนวโน้มความต้องการบริโภคน้ำมันในประเทศยังอยู่ในอัตราสูง อีกทั้ง
ขณะนี้ยังไม่มีผู้ประกอบการน้ำมันในประเทศรายใดประกาศก่อสร้างโรงกลั่นใหม่เพื่อเพิ่มกำลังการกลั่นอย่างมีนัยสำคัญ
นอกจากนั้นบริษัทฯยังมีการทำสัญญาระยะยาวในการขายน้ำมันสำเร็จรูปบางส่วนให้แก่ บมจ. ปตท.
เพื่อลดความเสี่ยงจากการไม่มีตลาดรองรับผลผลิตน้ำมันส่วนเพิ่มดังกล่าว
ซึ่งเป็นมาตรการที่มีความชัดเจนและความแน่นอนนับตั้งแต่เริ่มดำเนินโครงการฯ

3.  ความเสี่ยงจากการเกิดความขัดแย้งทางผลประโยชน์ในอนาคตระหว่างผู้ถือหุ้นรายย่อยของ

  บริษัทฯ และ บมจ. ปตท. ซึ่งเปนผูถือหุนรายใหญของบริษัทฯ

ในการลงทุนโครงการฯ บริษัทฯ
ได้ดำเนินการจัดหาเงินทุนทั้งจากการออกและเสนอขายหลักทรัพย์เพิ่มทุน
รวมถึงการจัดหาเงินกู้จากธนาคารพาณิชย์ในประเทศ
โดยในส่วนของการเสนอขายหลักทรัพย์เพิ่มทุนส่วนหนึ่ง บริษัทฯ ได้ออกและเสนอขายหุ้นสามัญ
และหุ้นกู้แปลงสภาพให้แก่ บมจ. ปตท. ซึ่งจะทำให้ บมจ. ปตท. ถือหุ้นในบริษัทฯ
คิดเป็นสัดส่วนประมาณร้อยละ 30 ส่งผลให บมจ. ปตท. เป็นผูถือหุนรายใหญ่ที่สุด
ซึ่งในบางสถานการณ์ ผลประโยชน์ของ บมจ. ปตท. หรือบริษัทฯ ที่เกี่ยวข้องกับ บมจ. ปตท.
อาจมีความขัดแย้งกับผลประโยชน์ของผู้ถือหุ้นรายย่อยของบริษัทฯ โดย บมจ. ปตท.
มีสิทธิในการไม่ออกเสียง หรือออกเสียงคัดค้าน (Negative Control)
จนอาจมีผลกระทบต่อมติสำคัญในที่ประชุมผู้ถือหุ้นของบริษัทฯ

ทั้งนี้ บริษัทฯ มีแนวทางการป้องกันความขัดแย้งทางผลประโยชน์ที่อาจเกิดขึ้นระหว่างบริษัทฯ และ
บมจ. ปตท. โดยสรุปดังนี้

-   เพื่อป้องกันความขัดแย้งทางผลประโยชน์ที่อาจเกิดขึ้นได้ในอนาคต บริษัทฯ และ บมจ. ปตท.
    มีนโยบายให้แต่ละบริษัทมีการบริหารจัดการที่โปร่งใส
    และมีคณะกรรมการตรวจสอบทำหน้าที่ดูแลรักษาผลประโยชน์ของผู้ถือหุ้นรายย่อย และบริษัทฯ
    จะดำเนินการแก้ไขข้อบังคับเรื่องจำนวนกรรมการให้มีได้ไม่เกิน 14 ท่าน จากปัจจุบันที่บริษัทฯ
    อาจแต่งตั้งกรรมการได้จำนวนไม่เกิน 12 ท่าน
    นอกจากนั้นบริษัทฯจะดำเนินการแต่งตั้งกรรมการของบริษัทฯ เพิ่มขึ้นอีก 3 ท่าน จากเดิม 11
    ท่าน เป็น 14 ท่าน โดยกรรมการที่เพิ่มเติมจะเป็นตัวแทนจาก บมจ. ปตท. 2 ท่าน
    อย่างไรก็ตามกรรมการทั้งหมดจะประกอบด้วยกรรมการอิสระจำนวน 5 ท่าน
    จึงยังนับว่าเป็นโครงสร้างการจัดการที่มีการถ่วงดุลในสัดส่วนที่เหมาะสม นอกจากนี้บริษัทฯ
    ยังดำเนินนโยบายกำกับดูแลกิจการที่ดีที่กำหนดให้กรรมการและพนักงานภายในองค์กรทุกคนใช้เป็นแนวทางในการปฏิบัติหน้าที่ให้เป็นไปให้อย่างโปร่งใส
    เปิดเผยและยุติธรรมต่อผู้เกี่ยวข้องทุกฝ่าย โดยจะต้องคำนึงถึงผลประโยชน์สูงสุดต่อบริษัทฯ
    และผู้ถือหุ้นเป็นหลัก

  อย่างไรก็ตามบริษัทฯ เชื่อมั่นว่ารัฐบาลในฐานะผู้ถือหุ้นรายใหญ่ของบริษัทฯ และ บมจ. ปตท.
  และในฐานะผู้มีบทบาทในการกำหนดนโยบายพลังงานของประเทศ
  จะดำเนินนโยบายที่ก่อให้เกิดประโยชน์ต่อประชาชนโดยรวม
  โดยไม่ก่อให้เกิดความเสียหายทั้งต่อผู้ถือหุ้นของบริษัทฯ และผู้ถือหุ้นของ บมจ. ปตท.
  ซึ่งล้วนเป็นบริษัทน้ำมันของคนไทย

-   บริษัทฯ และ บมจ. ปตท. ได้ทำสัญญาซื้อขายระยะยาวสำหรับน้ำมันดิบที่บริษัทฯจะต้องนำเข้า
    เช่นเดียวกับสัญญาซื้อขายที่ บมจ. ปตท. มีกับโรงกลั่นน้ำมันรายอื่น
    นอกเหนือไปจากสัญญาซื้อขายระยะสั้นที่มีอยู่ในปัจจุบันสำหรับน้ำมันดิบนำเข้าและน้ำมันดิบในประเทศ
    ซึ่งราคาน้ำมันดิบในสัญญาซื้อขายระยะยาวดังกล่าวจะกำหนดราคาอ้างอิงตามราคาตลาดที่เป็นธุรกิจปกติและเป็นมาตรฐานโดยทั่วไปและบวกค่าบริหารจัดการ
    โดยคาดว่าบริษัทฯจะได้รับเงื่อนไขที่ดีขึ้น จากอำนาจต่อรองที่เพิ่มขึ้นของ บมจ. ปตท.

-   บริษัทฯ และ บมจ. ปตท. ได้ทำสัญญาซื้อขายผลิตภัณฑ์น้ำมันสำเร็จรูประหว่างกัน
    โดยจัดทำเป็นสัญญาระยะยาวเพื่อรองรับปริมาณผลิตภัณฑ์น้ำมันสำเร็จรูป ประมาณร้อยละ 30
    ที่บริษัทฯ จะผลิตได้เพิ่มขึ้นภายหลังโครงการปรับปรุงคุณภาพน้ำมันแล้วเสร็จ
    โดยจะกำหนดราคาตามราคาตลาด และเงื่อนไขทางธุรกิจปกติ
    ซึ่งราคาซื้อขายผลิตภัณฑ์แต่ละชนิดในประเทศจะอิงกับราคาซื้อขายผลิตภัณฑ์หน้าโรงกลั่นในประเทศสิงคโปร์ซึ่งเป็นตลาดกลางการซื้อขายน้ำมันสำเร็จรูปในภูมิภาคนี้
    บวกด้วยค่าขนส่งและประกันภัยจนถึงโรงกลั่นแต่ละแห่งในประเทศ (Import Parity)

-   ในการดำเนินธุรกิจสถานีบริการน้ำมันของบริษัทฯ และ บมจ. ปตท.
    มีความแตกต่างของกลุ่มลูกค้าเป้าหมายของตลาดค้าปลีกน้ำมัน เช่น บริษัทฯ
    มีกลยุทธ์การลงทุนในสถานีบริการประเภทสถานีบริการน้ำมันชุมชน (CO-OP)
    โดยปัจจุบันมีสถานีบริการมาตรฐาน 566 แห่ง และสถานีบริการชุมชน 530 แห่ง (ข้อมูล ณ
    31 ธันวาคม 2549) ซึ่งเป็นกลุ่มลูกค้าที่มีลักษณะเฉพาะ และมิได้เป็นกลุ่มลูกค้าเป้าหมายของ
    บมจ. ปตท. สำหรับสถานีบริการน้ำมันประเภทอื่นๆ มีลักษณะเป็นการแข่งขันเสรี
    มีหลักเกณฑ์กำหนดราคาขายชัดเจนตามกลไกราคาตลาด
    ประกอบกับจะต้องมีการลงทุนกับผู้ร่วมค้า และผู้ประกอบการ (Dealer)
    ซึ่งมีสัญญากำหนดเงื่อนไขชัดเจน ดังนั้นการแทรกแซงจะไม่สามารถกระทำได้
    ทั้งนี้การลงทุนในสถานีบริการที่เป็นของบริษัทฯ เองนั้น
    การกำหนดนโยบายการลงทุนและการบริหารกิจการจะต้องผ่านการพิจารณาจากคณะกรรมการบริษัทฯ
    ซึ่งโครงสร้างคณะกรรมการของบริษัทฯ จะยังคงมีการถ่วงดุลอำนาจในสัดส่วนที่เหมาะสม
    โดยจากคณะกรรมการทั้งหมด 14 ท่าน จะเป็นกรรมการที่เป็นผู้แทนจาก บมจ.ปตท.
    เพียงจำนวน 4 ท่าน โดยบริษัทฯยังคงมีกรรมการอิสระไม่น้อยกว่า 5 ท่าน
    โดยเป็นกรรมการตรวจสอบที่เป็นอิสระ 3 ท่าน

-   ในกรณีที่ บมจ. ปตท. จะดำเนินการลงทุนเพื่อขยายกำลังการผลิตในอนาคต
    ก็จะไม่ส่งผลกระทบต่อผลการดำเนินงานของบริษัทฯ
    เนื่องจากความต้องการใช้น้ำมันส่วนใหญ่ของประเทศอยู่ในเขตกรุงเทพฯและปริมณฑล
    และมีปริมาณมากกว่ากำลังการผลิตของโรงกลั่นบางจาก
    ประกอบกับรัฐมีนโยบายให้บริษัทฯเป็นศูนย์กลางการจำหน่ายน้ำมันในเขตกรุงเทพฯ
    ดังนั้นจากการที่โรงกลั่นบางจากมีข้อได้เปรียบใน การจัดจำหน่ายในเขตกรุงเทพฯ
    และปริมณฑล
    จะส่งผลให้บริษัทฯยังคงสามารถดำเนินการผลิตเพื่อรองรับความต้องการน้ำมันตามแผนการลงทุนที่ได้เปิดเผยต่อผู้ถือหุ้นไว้แล้ว
    ทั้งนี้การเลือกลงทุนเพื่อขยายกำลังการผลิตในโรงกลั่นใดๆ ที่ทาง บมจ. ปตท.
    ถือหุ้นอยู่นั้นขึ้นอยู่กับความเหมาะสม ศักยภาพ
    และความคุ้มค่าทางเศรษฐศาสตร์ของแต่ละบริษัทเป็นสำคัญ
    และจะคุ้มค่าการลงทุนก็ต่อเมื่อกำลังการกลั่นน้ำมันในประเทศมีไม่เพียงพอกับความต้องการใช้น้ำมัน

-   กรณีที่บริษัทฯ และ บมจ. ปตท.มีการแข่งขันกันในการจำหน่ายสินค้า
    การตัดสินใจดำเนินการอยู่ในระดับจัดการ และระดับปฏิบัติการ ซึ่งทาง บมจ. ปตท.
    ไม่ได้มีการส่งผู้แทนเข้ามาในระดับการจัดการและระดับปฏิบัติการ

-   ในกรณีที่บริษัทฯ และ บมจ. ปตท. มีรายการระหว่างกันผู้บริหารและคณะกรรมการของบริษัทฯ
    จะดำเนินการอย่างโปร่งใส และสอดคล้องกับหลักบรรษัทภิบาล
    และประกาศของตลาดหลักทรัพย์แห่งประเทศไทย
    โดยกรรมการและผู้ถือหุ้นที่มีส่วนได้ส่วนเสียจะไม่มีสิทธิออกเสียงลงคะแนนในการประชุมที่เกี่ยวข้องกับรายการดังกล่าว
    และจะนำเสนอให้คณะกรรมการตรวจสอบให้ความเห็นตามหลักเกณฑ์ในประกาศของตลาดหลักทรัพย์แห่งประเทศไทย